Waterkrisis in talle Vrystaatse dorpeFoto: Pixabay.com Die DA het Dinsdag gesê daar is meer as 20 dorpe in die Vrystaat wat óf geen water het nie óf onder erge wateronderbrekings gebuk gaan. Patricia Kopane, die DA se leier in die Vrystaat, het gesê ŉ opname wat deur die DA gedoen is het getoon dat water wat uit dié provinsie se krane vloei “ongelooflik onhigiënies” is. Die geaffekteerde dorpe sluit in Jacobsdal, Fauresmith, Trompsburg, Frankfort, Villiers, Tweeling, Cornelia, Smithfield, Zastron, Wepener, Dewetsdorp, Dealesville, Brandfort, Theunissen, Winburg, Soutpan, Tweespruit, Marquard, Clocolan, Steynsrus, Fouriesburg, Qwaqwa, Ladybrand, Excelsior, Lindley, Parys, en Koppies. Kopane het gesê die waterprobleme is hoofsaaklik as gevolg van gebrekkige en nie-werkende waterbehandelingsaanlegte en vervalle pype. “Dit is hartseer om vroue en kinders te sien wat geforseer word om lang afstande af te lê om water met kruiwaens te gaan haal. Dit is onaanvaarbaar in ŉ 23-jaar lange demokratiese land waarin water volgens die grondwet as basiese reg verklaar is,” het Kopane gesê. Sy het bygevoeg die DA het verlede maand met die Suid-Afrikaane Menseregtekommissie (MRK) vergader ná talle klagtes rakende water en sanitasie in dié provinsie. Volgens Kopane het die DA reeds in 2013 vir Olly Mlamleli, die voormalige LUR vir samewerkende regering en tradisionele aangeleenthede, gemaan om met ŉ aksieplan vorendag te kom oor hoe die situasie opgelos kan word. “Tot op hede is nog niks aan die kwessie gedoen nie. Selfs die huidige LUR het nog nie met ŉ plan vorendag gekom om die probleem op te los nie,” het Kopane gesê. Volgens haar het die regering ook nog nie iets aan die probleem gedoen of hulle verbind tot ŉ oplossing nie. “As die ANC oor mense van hierdie provinsie omgegee het sou hierdie krisis onmiddellik opgelos geword het nadat dit aan die lig gekom het, en daar sou voorkomingsmaatreëls in plek gesit word om te verseker dit gebeur nie weer nie,” het Kopane gesê. Sy het gesê die DA sal nie toekyk hoe duisende arm mense van die basiese dienste waarop hulle geregtig is ontneem word nie.